Kuigi koolitunnid on 1. klassi omadel juba ammugi läbi, need lõpevad väikestel millalgi keskpäevaks ära, kõõlub Kõmsi kooli 1. klassi ainus poiss Karl-Kristjan teisipäeval, 2. septembril kella ühe paiku koolimaja ukse kõrval, sõbrad seltsiks ja nägu laia naeru täis.
#000009
Kõmsi kooli direktor Pille Saatmäe ütleb, et Kõmsi kool ongi säherdune kool, kust lapsed kohe pärast tunde minema ei kiirusta, eriti septembris: kõik on uus ja huvitav, saab joosta ja mängida, mõni ootab muusikakooli algust, mõni jääb pikapäevarühma, mõni asjatab niisama sõpradega. Kodu on nagunii üle õue, mõnekümne või -saja meetri kaugusel.
#000010
Tänavu läks Kõmsi koolis 1. klassi kuus last. Jätnud Karl-Kristjani koolimaja ette poisteasju ajama, läheme sisse ja leiame tüdrukud kust mujalt kui nukumajast. Ainult Mirell on vist koju läinud, teab Helena ütelda.
#000011
Helena, täpsemalt Helena Carolyn ütleb, et klassikaaslased on tal kõik vanad tuttavad, päris lasteaia kõige pisemate rühmast saadik, ja tunde on olnud neil juba tükki mitu: kunst ja mata ja loodusõpetus ja... On rivis seistud, võimeldud ja mängitud „Haned-luiged, tulge koju!”.
#000012
Helena tahab saada kunstnikuks, näitab kunstitunnis valminud joonistust, ja teab täpselt, et nüüd tuleb jutti koolis käia neli aastat ja siis veel natuke. Helena teab ka seda, et koolis saab targaks ja täiskasvanud inimene peab olema tark.
#000015
Kõige rohkem tunneb Kõmsi koolipere rõõmu uue poiste tööõpetuse klassi üle, mida aitas remontida ja sisustada Lihula Lionsi klubi. Akendeta kitsuke ruum on tükk maad avaram ja valgusküllane ning sai ka akna.
#000019